ФК ЖАК Сомбор
ФК ЖАК је фудбалски клуб из Сомбора. Клуб је основан 1924. године и тренутно се такмичи у Подручној лиги Сомбор, петом новоу српског фудбала. Сомборски црно-бели су после градског ривала, Радничког, други живи најуспешнији фудбалски клуб у граду, док су у општини Сомбор иза станишићана трећи најуспешнији клуб.

Историја 

У лето 1922. године из "Војводине" (данашњи ФК Раднички Сомбор) издвојили су се железничари и основали свој ФК ЖАК. Председник овог клуба био је Петар Николић, шеф железничке станице. ЖАК је одмах послао приступницу Подсавезу, али се у такмичење укључио тек 1924. године.

Пријатељску утакмицу са Ференцварошом, екипа ЖАК-а одиграла је 14. јануара 1940. године.. На тој утакмици за екипу ЖАК-а наступиће и поједини играчи из околних клубова (Безданско СУ, СК Апатин, ЖАК Суботица).

За време окупације (1941/1944) ЖАК је наставио са радом под именом МАВ. У лиги су још наступали: сомборски ЗМТЕ или популарно Мункаш (данашњи Раднички), Бајмочки АК, Мункаш ТЕ (Баја), Милетићко Спортско Друштво (Светозар Милетић) и СУ Апатин.

После Другог светског рата долази до фузије два сомборска клуба Железничара и Радничког у "Радничко фискултурно друштво Полет" који у сезони 1949/1950. наступа у Војвођанској лиги.

Од 1954. до 1957. године ФК ЖАК наступа у Суботичко-Сомборској међуопштинској лиги, четвртом рангу такмичења, када испада у подручну лигу. После годину дана играња у Сомборском подручју, освајају прво место и враћају се у Суботичко-Сомборску међуопштинску лигу (те године се звала Бачка лига) где ће се такмичити до 1962. године. Иако осваја друго место (29 бодова) на крају првенства, шест мање од оџачког Текстилца и четири бода више од апатинске Младости након реорганизације која ће уследити те године, сомборски железничари ће се наћи у новооформираној лиги Сомборског подсавеза. У Сомборском подручју 1962/1963. заузимају треће место на табели, осам бодова мање од првопласиране Црвенке и пет од другопласираног Јединства из Станишића, које гарантује играње у новој лиги која се звала Јединствена лига Суботичког подсавеза (лига са подручја Суботице, Сомбора, Сенте и Бачке Тополе). У дебитантској сезони ЖАК ће освојити прво место и као првопласирани играће у квалификацијама за Српску лигу против ЖАК-а из Кикинде. У оба меча имењак из Кикинде победиће минималним резултатом (прва утакмица се играла у Сомбору, реванш у Кикинди). За утеху, сомборци ће играти у Војвођанској лиги годину дана када следи испадање и повратак у Подсавезну сомборску лигу у којој ће играти до 1974. године када испадају у Међуопштинску Лигу Сомбор - 1. разред. Као другопласирана екипа МОЛ Сомбор - 1. разред, шест бодова мање иза Кордуна из Кљајићева, вратиће се 1976. године у Подручје. У њој ће наступати наредних шест година када ће у сезони 1981/1982. заузети последње место на табели (20 бодова) и поново ће се, као пре 6 година, наћи у Међуопштинској лиги Сомбор - 1. разред.

Стадион 

Стадион ЖАКа, као и терен, нису баш у најбољем стању деценијама, изграђен је 1938. године за потребе Сомборског Спортског Удружења. Од 1945. до 1953. године звао се Градски стадион и заједнички су га користили фудбалски клубови Раднички и ЖАК.

Успеси 
 Јединствена Суботичка подсавезна лига
 Освајач: 1963/64.
 Подручна лига Сомбор
 Освајач: 1957/58, 1999/00, 2008/09.
 Међуопштинска лига Сомбор - 1. разред
 Другопласиран: 1975/76.
 Међуопштинска лига Сомбор - 2. разред
 Другопласиран: 2012/13.
 Подручни Куп Сомбор
 Освајач: 1961/62, 1962/63.
 Куп ГФС Сомбор
 Освајач: 2023.

Види још 
 Списак фудбалских клубова у Србији

Референце

Спољашње везе 
 Резултати клуба на srbijasport.net
 Званична страница на Фејсбуку
 Вести из клуба

ЖАК Сомбор
Спорт у Сомбору
Фудбал у западнобачком округу